ช็อก!ใบโพธิ์ลดดอกฝากหั่นประจำลง20-35สตางค์
โพสต์ทูเดย์ &#8212; ไทยพาณิชย์ช็อกตลาด ประกาศลดดอกเบี้ยฝากประจำลง 0.20-0.35% มีผลวันนี้ แต่เงินกู้เหมือนเดิม ทั้งๆ ที่ยอดเงินฝากรวมในห้วง 2 เดือนลดลง ปล่อยกู้ไม่ได้
23 ก.ย. 2552

โพสต์ทูเดย์ — ไทยพาณิชย์ช็อกตลาด ประกาศลดดอกเบี้ยฝากประจำลง 0.20-0.35% มีผลวันนี้ แต่เงินกู้เหมือนเดิม ทั้งๆ ที่ยอดเงินฝากรวมในห้วง 2 เดือนลดลง ปล่อยกู้ไม่ได้
ธนาคารไทยพาณิชย์ ประกาศปรับลดดอกเบี้ยเงินฝากประจำลง 0.20-0.35% สำหรับกลุ่มลูกค้าบุคคลธรรมดา โดยเงินฝากประจำ 3 เดือน และ 6 เดือน ที่มีวงเงินไม่เกิน 3 ล้านบาท ปรับลดจาก 0.85% เหลือ 0.65% ส่วนวงเงินฝากเกิน 3 ล้านบาท ยังคงอัตราดอกเบี้ยไว้ที่ 0.65% 
ขณะที่เงินฝากประจำ 12 เดือน ที่มีวงเงินไม่เกิน 3 ล้านบาท ลดดอกเบี้ยจาก 1% เหลือ 0.65% ส่วนยอดเงินฝากเกิน 3 ล้านบาท คงดอกเบี้ยไว้เท่าเดิมที่ 0.65%สำหรับเงินฝากประจำ 24 เดือน ไม่เปลี่ยนแปลง คงที่อัตราดอกเบี้ยที่ 1.50% และเงินฝากประจำ 36 เดือน คงที่อัตราดอกเบี้ย 0.75% อัตราดังกล่าวต่ำกว่าระบบอยู่ประมาณ 0.15-0.35%
ผู้บริหารธนาคารไทยพาณิชย์ชี้แจงว่า การปรับลดดอกเบี้ยรอบนี้เพื่อให้ใกล้เคียงกับตลาด เพราะดอกเบี้ยเงินฝากของธนาคารสูงกว่าระบบ และเพื่อบริหารรายได้
จากการตรวจสอบข้อมูลของธนาคารไทยพาณิชย์พบว่า เดือนส.ค. มีเงินฝาก 9.61 แสนล้านบาท ลดลงจากเดือนก.ค. ที่อยู่ 9.63 แสนล้านบาท และลดจากเดือนมิ.ย. ที่มีอยู่ทั้งสิ้น 9.75 แสนล้านบาท 
ด้านเงินให้สินเชื่อในเดือนส.ค. มีอยู่ 8.3 แสนล้านบาท เพิ่มจากเดือนก.ค. ที่มีอยู่ 8.23 แสนล้านบาท
ขณะที่ยอดเงินฝากของธนาคารกรุงเทพ เดือนส.ค. อยู่ที่ 1.352 ล้านล้านบาท เพิ่มจากเดือนก.ค. ที่มีอยู่แค่ 1.333 ล้านล้านบาท เช่นเดียวกับธนาคารกรุงศรีอยุธยาที่เพิ่มเป็น 4.9 แสนล้านบาท ในเดือนส.ค. จาก 4.72 แสนล้านบาท ในเดือนก.ค.
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า สินเชื่อของธนาคาร 8 เดือนยังติดลบอยู่ แต่น้อยลงกว่าช่วงต้นปี คาดว่าจะพลิกกลับมาเป็นบวกได้ปลายปี เพราะปกติสินเชื่อจะเพิ่มขึ้นมากในเดือนพ.ย.ธ.ค. เพราะเป็นฤดูกาลของสินค้าเกษตร ยางพารา น้ำตาล ที่ต้องสต๊อกสินค้าเพื่อส่งออก ขณะที่ก่อสร้างจะได้ประโยชน์จากการลงทุนภาครัฐ จึงคงเป้าหมายสินเชื่อไว้ 3-5% แต่จะค่อนไปทาง 3% 
นายจงรัก บุญชยานุรักษ์ ผู้ช่วยกรรมการผู้จัดการ ธนาคารกสิกรไทย กล่าวว่า ไทยพาณิชย์เสนอดอกเบี้ยแตกต่างจากธนาคารอื่น วงเงินฝากต่ำดอกเบี้ยจะสูง กว่าวงเงินฝากสูง การปรับดอกเบี้ยครั้งนี้ ก็เพียงกลับมาเสนออัตราดอกเบี้ยแบบปกติเหมือนธนาคารอื่นเท่านั้น ไม่เป็นการสวนกระแส 
นายจงรัก มองว่าดอกเบี้ยอยู่ในช่วงขาขึ้น เพียงแต่เศรษฐกิจกำลังอยู่ในช่วงปรับฐานจึงยังไม่เห็นดอกเบี้ยปรับขึ้น ส่วนสภาพคล่องที่สูงตอนนี้ ย่อมกระทบกับธนาคาร จึงขึ้นอยู่กับการบริหารจัดการ แต่คงไม่ถึงขั้นที่ต้องปรับลดดอกเบี้ยเพื่อไล่เงินฝากออก อยู่ที่วิธีจัดการและเหตุผลของแต่ละธนาคาร 
แหล่งข่าวจากธนาคารพาณิชย์ เปิดเผยว่า ถ้าดูจากการปรับลดดอกเบี้ยรอบนี้ ไทยพาณิชย์น่าจะปรับดอกเบี้ยเพื่อรักษากำไรมากกว่าจะไล่เงินฝาก เนื่องจากสินเชื่อติดลบ